PREDKLADACIA SPRÁVA

Ministerstvo spravodlivosti Slovenskej republiky predkladá do medzirezortného pripomienkového konania návrh zákona, ktorým sa mení a dopĺňa zákon č. 286/2018 Z. z. o výbere kandidátov na funkciu európskeho prokurátora a európskeho delegovaného prokurátora v Európskej prokuratúre v znení zákona č. 141/2019 Z. z. (ďalej len „návrh zákona“).

Návrh zákona bol vypracovaný ako iniciatívny materiál. 

Účelom predloženého návrhu zákona je legislatívne upraviť proces nominácie na kľúčové pozície v rámci Európskej prokuratúry. Predkladaný návrh zákona nahrádza doterajšie výberové konania na funkciu európskeho prokurátora formou verejného vypočutia uchádzačov. Cieľom tejto zmeny je zabezpečiť transparentné posúdenie ich odborných a osobnostných predpokladov a zároveň umožniť efektívnu verejnú kontrolu celého procesu. Návrh zároveň zavádza právne mechanizmy pre prípad nedostatočného počtu uchádzačov alebo neschválenia kandidáta vládou SR. Týmto spôsobom garantuje zefektívnenie procesu nominácií a zabezpečia plynulé plnenie povinností voči Európskej únii. V nadväznosti na tieto zmeny sa samostatne a komplexne upravuje aj výberové konanie na funkciu európskeho delegovaného prokurátora, čím sa vytvára jednotný a samostatný legislatívny základ pre obe procedúry. V záujme zabezpečenia plynulého a neprerušeného priebehu navrhovania kandidátov návrh obsahuje aj osobitné prechodné ustanovenia pre výberové konania začaté pred nadobudnutím účinnosti novej právnej úpravy.

Účinnosť zákona sa navrhuje od 1. januára 2027, čím sa zohľadňuje ako dostatočná legisvakančná lehota, tak aj predpokladaná dĺžka legislatívneho procesu.

